
ДО 
ОБЩИНСКИ СЪВЕТ – БУРГАС

Д О К Л А Д Н А   З А П И С К А

                ОТ ЙОРДАНКА АНАНИЕВА - ЗА КМЕТ НА ОБЩИНА БУРГАС
Съгл. заповед №781/30.03.2018г.
ОТНОСНО: Доклади за осъществени читалищни дейности на читалищата, намиращи се на територията на Община Бургас през 2017 година, съгласно чл. 26а, ал.4. от Закона за Народните читалища, обнародван в бр. 42 от ДВ от 05.06.2009г.
УВАЖАЕМИ ОБЩИНСКИ СЪВЕТНИЦИ,

В съответствие с изменението на Закона за Народните читалища, чл. 26а, ал 4.: „Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по ал. 2 и за изразходваните от бюджета средства през предходната година”,  в Община Бургас се получиха доклади за осъществените читалищни дейности за 2017 година. Общинският съвет приема предложенията на кмета относно: 
             ДОКЛАДИ ЗА ОСЪЩЕСТВЕНИ ДЕЙНОСТИ НА ЧИТАЛИЩАТА 
                                ОТ ОБЩИНА БУРГАС ПРЕЗ 2017 ГОДИНА   
         2017 година е знакова за българската култура и в частност за българските читалища. Народните читалища в България са вписани в Регистъра на добрите практики на ЮНЕСКО за опазване на нематериалното културно наследство. Това е обявено по време на сесията на Междуправителствения комитет за опазване на нематериалното културно наследство в Южна Корея и на интернет страницата на световната организация. Огромна  заслуга за това със своята мисия, визия и ценности имат и двадесетте и девет читалища, намиращи се на територията на община Бургас. Основните акценти в работата им през 2017 година са следните:

1  ДЕЙНОСТИ 
· Библиотечно-информационна – в повечето градски читалищни библиотеки тази дейност е приоритетна – библиотечният фонд се попълва регулярно, закупува се нова литература – художествена, отраслова, детска художествена, като библиотечните колекции се комплектуват професионално (изготвят се справки, писмени и устни, във фондовете на отделните библиотеки има и чуждоезична литература – руска, полска, немска, английска и др.). Библиотечният фонд в различните библиотеки варира от 5000 тома литература до 92000, а остарелите морално и изхабени книги се отчисляват периодически. Също така се осъществява професионално и квалифицирано библиотечно обслужване на читателите, регулярно се оформят тематични витрини с нови книги и годишнини на известни творци, а всяка читалищна библиотека предлага достъп не само до фондовете си, но и до интернет пространството;
· Художествено-творческа – съхранява се богатото фолклорно наследство – към читалищата има изградени групи, школи и състави за автентичен и обработен фолклор (песенно и танцово изкуство, класове по различни инструменти като китара, пиано, гайда), формации за поп-рок пеене, литературни студия, школи по арт и приложно изкуство и др.; 

· Културно-развлекателна – инициират се срещи –  разговори с писатели, беседи и литературни четения, т.н. „екскурзии” в библиотеките за начинаещи, тематични четения, представят се нови книги, организират се творчески работилници, детски утра, вечеринки и др.; 

· Образователна – организират се семинари, кръжоци, курсове предимно  за деца и тийнейджъри, има добре изградени школи по езици – немски, английски, български език и литература, математика, компютър и др. Тази дейност допълва учебния процес и ангажира учениците с участие в извънкласни форми на обучение и възпитание;
· Социална – работи се с доброволци, с деца и подрастващи в неравностойно социално положение, такива със специфични образователни потребности и деца от различни етнически общности. Тази дейност предстои да се доразвива и е добре застъпена в кв. Долно Езерово и Рудник, като колегите от местните читалища на всяко Рождество раздават подаръци на такива деца по домовете. В НЧ „Св.св. Кирил и Методий 1985” е разкрито специално звено за обучение на незрящи; 

· Работа с малцинствени групи –  много добра е дейността на читалищата сред ромското население в с. Равнец, Рудник, Българово, кв. Горно Езерово, кв. Победа, кв. Черно море – във връзка с тяхното социализиране и интегриране. В някои има разкрити школи по приложно изкуство.Децата вече  печелят награди от различни арт- конкурси.В Равнец е сформиран ромски детски състав „Йълдъзлар”, който вече  е с танцови изяви  извън селото;
· Природно-екологична – тази дейност е сравнително нова, но интересна и предстои да се развива и през 2018 г. Представят се знания за природата чрез открити уроци, презентации, срещи с природозащитници. Читалищата са подкрепени от Българско дружество за защита на птиците, от българска фондация „Биоразнообразие”. Колегите от читалището в кв. „Изгрев” поставят къщички за птици в парка, наблюдават миграцията на птиците и работят по еко- начинание на тема „Световен ден на водата”- т.н. „Воден отпечатък”;

· Краеведска – събиране и съхраняване на знания за родния край – език, традиции, обичаи, вярвания и др. В някои от НЧ, намиращи се в селата има обособени етнографски сбирки и тематични витрини. И в част от градските читалища се поставя началото на музейни сбирки от предмети, снимки, рекламни материали, свързани с историята на Бургас. Представят се именити бургазлии, като Ал. Г. Коджакафалията, Г. Шагунов, Г. Хаджипетрова - от миналото и настоящето, отбелязват се дати и събития от историята на Бургас;        

· Обучения - През 2017г. колегите от НЧ участваха в обучения, инициирани от Бюрото по труда. Те повишиха знанията си по библиотекознание и библиография, по английски език и компютърна грамотност; 

· Семинари – През изминалата 2017г. читалищата от Община Бургас участваха в следните семинари: 1. „Възможности за финансиране на проекти през 2017г. съвместно с ОИЦ - Бургас; 2. „Предстоящо първо българско председателство на Съвета на Европейския съюз”; 3. „Народните читалища в навечерието на първи ноември, пътища и алтернативи” ; 4.„Десет години национална система „Живи човешки съкровища” -с подкрепата на Община Бургас и със съдействие на МК. Семинарите повишиха  квалификация и компетентността  на читалищните дейци и ги мотивираха в бъдеще да участват с проектни предложения, независимо от трудностите , които срещат при писане на проекти ;

· Съвместни творчески инициативи – На 27 юни на Открита сцена „Охлюва” при  КЦ „Морско казино двадесет  читалища участваха в „Празничен концерт на НЧ от Община Бургас”. Те изнесоха голям концерт - спектакъл за гостите и жителите на града, като представиха най-доброто от своите състави, школи и групи; 

   . 
2.  МИСИЯ, ЦЕННОСТИ, ВИЗИЯ
· Читалищата са уникални средища за съхраняване на  българската идентичност, бит, история, култура и традиции;
· Те служат за изграждане и утвърждаване на националното самосъзнание;
· Те имат богат библиотечен фонд и добра информационна база;
· Същите са неразделна част от културния календар на Общината. Някои от тях  участват в тържествата по повод великденските, никулденските и коледно-новогодишните празници. Това са НЧ „Паисий Хилендарски 1928” и НЧ „Св. Св. Кирил и Методий 1985”, които представят богата културна програма пред жителите на най-младия квартал в Бургас – „Меден рудник”, НЧ „Пенчо Славейков 1983” – в к-с „Славейков”, НЧ „Изгрев 1909” –  пред гражданите на к-с „Изгрев” и „Зорница”, НЧ „Пробуда 1880” – в жк. „Братя Миладинови”;
· Като юридически лица с нестопанска цел те са обект на специално законодателство – ЗНЧ (закон за народните читалища), ЗОБ (закон за обществените библиотеки), ЗЗРК (закон за закрила и развитие на културата), Устав на читалището и др.;
· Читалищата получават държавна и общинска субсидия, която им гарантира относителна финансова стабилност. За 2017 година тя бе в размер съответно 7300,00 лв. държавна  и субсидия относно културния календар на общината – 1200,00 – за градските и 1100лв. – за тези в селата; 
· Читалищата са ориентирани към запазването на родното, традиционното, автентичното и вписването му в съвременните условия;
· Повечето от тях имат собствени сгради с поддържан сграден фонд и сравнително добра материална база;
· Читалищата имат изградени партньорства с правителствени организации и НПО-та;
· Същите създават условия за развитие на гражданското общество;
· Имат мотивирани и активно действащи читалищни настоятелства;
· Повечето от тях работят добре в екип и се стремят към устойчиво развитие;
·  Те добре си сътрудничат с Общината, отделните кметства, Областна администрация, Областен информационен център, културните институти – писателските дружества, театър, куклен театър, читалищата от останалите дванадесет общини в Област Бургас и пр.;
· НЧ получават помощ и подкрепа от Община Бургас не само чрез общинската субсидия, предназначена за културния им календар. При възможност Общината  подкрепя финансово творческите пътувания на колеги из страната и чужбина – на деца, подрастващи и възрастни. А колективите се връщат винаги с отличия, като достойно защитават съответното читалище и града ни. И тази година помощта от страна на Общината се изразява също чрез строително-ремонтни дейности. Това бе осъществено най-вече в НЧ „Христо Ботев 1937” – посредством т.н. Швейцарска програма, в читалището в кв. Ветрен, в НЧ „Любен Карвелов 1940” и др.;
· Читалищата осъществяват  много добра връзка с Министерство на културата. През 2017 година 12 НЧ от Община Бургас получиха допълнително по 0,25 бр. т.е.-3субсидирани бройки за художествено-творческа и библиотечно-информационна дейност;
· НЧ насърчават творчеството и особено детското любителско творчество. Това се осъществява чрез различните школи, кръжоци и курсове по рисуване, театър, художествено слово, литература, поп, рок, народно пеене и танци;
· Няколко от бургаските читалища са инициатори, организатори и/или съорганизатори на конкурси, фестивали и събори от местно, регионално и национално значение: НЧ „Асен Златаров 1940” – регионален конкурс „Магията на словото” и „Бургас – моят град”, НЧ „Пробуда1880”– Бургас – Арт фестивал  „Сезони”, НЧ „Любен Каравелов 1940”- Бургас- международен литературен конкурс „Изкуство против дрогата” на всеки две години. В Българово се инициира Национален конкурс за детско творчество под  надслов „Кукери и др”;
· Участниците в отделните читалищни групи, школи и състави са носители на награди от регионални, национални и дори международни участия. Някои от завоюваните отличия са от „Орфеево изворче”и „Орфеева дарба”, „С песните на Ст. Гьокова” - Карнобат, „Славееви нощи” - Айтос, Фолклорен венец „Божура”- Средец, „Фолклорна огърлица”- Котел, „На мегдана” - Камено, „С песните на Калинка Згурова” - Бургас, „Кехлибарен грозд” - с. Лозен, от фестивали в Македония, Украйна, Хърватска, Гърция, Турция  и др.;
· В повечето читалища работят добре обучени професионалисти и специалисти с висше хуманитарно образование, там, където библиотечните кадри имаха средно образование, завършиха успешно сертифициран курс по програма „Аз мога”, придобивайки трета степен на специалността „библиотекар” (съгласно новите изисквания на ЗОБ), както и сертифициран курс по компютърна грамотност ; 
· На повечето места се работи в екип – председател, секретар, библиотекар/и, специалист/и културно – творческа дейност, настоятелство, членове и др.;
· Библиотеките към отделните читалища са оборудвани със съвременна компютърна техника – компютри, мултимедия и др., като всички градски са автоматизирани – имат специализиран софтуер „АБ”. Някои от библиотеките са целеви по програма „Глоб@лни библиотеки” на фондация Гейтс;
· Нови читалища – в последните няколко години бяха създадени НЧ „Хамалогика 2014” и НЧ „Тракия 2015”, които въпреки трудностите успешно се вписват в културния живот на Бургас с иновативните си творчески методи;
· Читалищата от Община Бургас продължават да  отстояват позицията си на културно-масови средища в района;
· Те продължават да съхраняват народните обичаи, бит и традиции – Бабинден, Кукеровден,   Лазаруване, Коледуване, Великден, Спасовден, Никулден и др. Това се осъществява предимно в НЧ, които се намират по селата и в кварталите на Бургас – Лозово, Д. Езерово, Крайморие, Димчово, Твърдица, Маринка, Г. Езерово и др.; 
· Те отстояват принципите на равнопоставеност, толерантност, съпричастност, инициативност, приемственост, взаимопомощ и др.;
· Те развиват художествената самодейност и любителското творчество – чрез формациите за автентичен и обработен фолклор в различните възрастови категории в раздел танци, песни, обичаи. Тази дейност е чудесно развита както в градските, така и в селските читалища;
·  НЧ утвърждават любовта на българина към книгата и четенето, особено при децата и подрастващите. Това се осъществява чрез различни дейности – открити библиотечни уроци, разработване на проекти за попълване на библиотечния фонд. Някои от утвърдените вече инициативи са „Чети с мен”, подкрепена от МК, „Библиотеката ти подарява книга - подари и ти”, „Читалня на открито”, „Читанка-забаванка” и др.;
· Те съдействат за интегриране на отделните етнически общности – българи, роми, турци, евреи, арменци, гърци и др. – пример в тази насока е фестивалът „Шарено котле – култура и традиции на местните общности” – иницииран от НЧ „Св.Св. Кирил и Методий 1985” – Бургас,  творческата дейност на хор „Ангира” при НЧ „Фар1946”, както и добрата работа на колегите от Изворище, Драганово, Брястовец;
· Читалищата спомагат за сплотяване на отделните възрастови групи и да утвърждават приемствеността – стари-млади (деца – подрастващи – възрастни). Това най- вече се осъществява в НЧ от селата, където всички жители са заедно на храмовите и религиозните празници, а традициите в песенно-танцовото изкуство се предават от старите хора на деца, внуци и правнуци;
Въз основа на предоставената информация биха могли да се направят следните  препоръки за дейността на читалищата през следващата година:
      3. ПРЕПОРЪКИ:

· Относно читалищата, намиращи се в селата: те да продължат своето устойчиво съществуване, работейки в синхрон с местните училища, кметства и църкви, а там където има само читалище – трайно да присъства като единствено културно-образователно средище, пазейки и предавайки традициите, обичаите и ценностите от поколение на поколение;
· За градските: те да са модерни културни и образователни информационни центрове, да са притегателно средище за деца, подрастващи и възрастни, да продължават с иновативните, атрактивни  форми и методи на работа, за да бъдат конкурентни с другите културни центрове, да бъдат партньори и  посредници между местната и държавната власт, повече да си сътрудничат с училищата и др.;
· Да се работи повече по проекти и програми - „Фонд 13 века България”, ФРГИ-програма „Живо наследство”, платформа „Агора”, фондация „Глоб@лни библиотеки”, програми от МК, европейски програми съвместно с Община Бургас  и др.;
· Да има по-добра система на алтернативно финансиране -дарителство и донорство;

· Да има по-високо заплащане на младите специалисти, работещи в читалищните библиотеки;
          Предвид изложеното и на основание чл. 26а, ал.4 от Закона за народните  читалища,  обнародван в бр.42 на ДВ от 05.06.2009 г., предлагам Общински съвет – Бургас да  вземе следното: 
РЕШЕНИЕ:

1. Приема Докладите за осъществените читалищни дейности за 2017 година –културно-просветна, библиотечно-информационна, образователно-социална, природно- екологична и художествено- творческа дейност;
Приложение: 1. Доклади за осъществени дейности на народните читалища в Община Бургас за 2017 година;
ЙОРДАНКА АНАНИЕВА 
ЗА КМЕТ НА ОБЩИНА БУРГАС
Съгл. заповед № 781/30.03.2018г.

